钦定古今图书集成/理学汇编/学行典/第195卷 > 虞讙
## 钦定古今图书集成/理学汇编/学行典/第195卷 > 虞讙

按《宁波府志》：“虞讙，字静之。自幼依父母，不忍舍总发，
就外傅，读诗至明发，有怀辄陨涕。杨文懿见而奇之。
既长，迎颜承志，笃孝不衰。成化甲午，兄谦之从富民
籍亡归，有司逮捕甚急，父怜其衰且老，命讙代之，行
辄慨然就役，文懿为之请，免归。既而父遘痢，医祷备
至，每夜稽颡北辰求代，颡为颁。”〈音焚〉赤。及卒，哭绝复苏，
三日水浆不入口。尝念其父好老氏，日诵《道德经》一
遍毕，乃哭，久之，泪下浸砖，砖为之裂。丧毕，悬像置器，
如其生。及母病逝，哭敛哀奠，一如其父。远其内子，非
祭不相接，非病不入问，如此者十五年。体貌素伟，至
是哀毁骨立，不复旧容。因自号曰“瘦斋”，里中人称曰
“虞孝子。”先是月朔，哭有白鸲鹆来巢寝室，驯若依人，
闻哭声则鸟呜呜。人以为孝感云。